b'\n_START_ARTICLE_\nSlavko Cerjak\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je bre\xc5\xbei\xc5\xa1ko gimnazijo, nato pa \xc5\xa1e ljubljansko Akademijo za gledali\xc5\xa1\xc4\x8de, radio, film in televizijo. Prvo profesionalno vlogo je odigral v Eksperimentalnem gledali\xc5\xa1\xc4\x8du Glej. 1. septembra 1979 se je zaposlil v Mestnem gledali\xc5\xa1\xc4\x8du ljubljanskem in ostal \xc4\x8dlan umetni\xc5\xa1kega ansambla tega gledali\xc5\xa1\xc4\x8da skoraj trideset let. V tem \xc4\x8dasu je odigral ve\xc4\x8d kot 50 vlog, med njimi Ferdinanda v Schillerjevi drami Spletka in ljubezen, Hajmona v Smoletovi Antigoni, Klavdija v Hamletu, Kazimirja v igri Kazimir in Karolina \xc3\x96d\xc3\xb6na von Horv\xc3\xa1tha, Jamesa Leedsa v Otrocih manj\xc5\xa1ega boga, Josefa K. v Kafkovem Procesu, Petruchia v Shakespearovi Ukro\xc4\x8deni trmoglavki, Tugomerja v istoimenski igri Vilija Ravnjaka, Kontrabasista v S\xc3\xbcskindovi monodrami Kontrabas, Henryja Higginsa v Pigmalionu Georgea Bernarda Shawa, Hjalmarja Ekdala v Ibsenovi Divji ra\xc4\x8dki, Pavla Afanasjevi\xc4\x8da Famusova v Gribojedovi Gorje pametnemu ..._NEWLINE_Kot gost je nastopal v SNG Drami Ljubljana, v SNG Maribor, v Pre\xc5\xa1ernovem gledali\xc5\xa1\xc4\x8du v Kranju, v Lutkovnem gledali\xc5\xa1\xc4\x8du Jo\xc5\xbee Pengov, v SNG Operi in baletu Ljubljana idr._NEWLINE_Za svoje najbolj\xc5\xa1e stvaritve je prejel ve\xc4\x8d nagrad, med njimi Bor\xc5\xa1tnikovo, Severjevo in Dnevnikovo nagrado._NEWLINE_Slavko Cerjak je nastopil tudi v \xc5\xa1tevilnih filmih in nadaljevankah: Leta odlo\xc4\x8ditve, Dedi\xc5\xa1\xc4\x8dina, Razseljena oseba, Primo\xc5\xbe Trubar, Doktor, \xc4\x8cisto pravi gusar ..._NEWLINE_Zanj zna\xc4\x8dilne so zanimive in izredno natan\xc4\x8dno oblikovane vloge v radijskih igrah. Nenazadnje pa je svoj glas posodil \xc5\xa1tevilnim risanim junakom.'